text: РЕШЕНИЕ НА КОМИСИЯТА
  от 26 ноември 2013 година
  относно нотификацията от страна на Република Гърция на преходния национален план, посочен в член 32 от Директива 2010/75/ЕС относно емисиите от промишлеността
  (нотифицирано под номер C(2013) 8133)
  (само текстът на гръцки език е автентичен)
  (2013/687/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2010/75/ЕС на Европейския парламент и на Съвета от 24 ноември 2010 г. относно емисиите от промишлеността (комплексно предотвратяване и контрол на замърсяването) (1), и по-специално член 32, параграф 5, втора алинея от нея,
  като има предвид, че:
  (1)
  В съответствие с член 32, параграф 5, първа алинея от Директива 2010/75/ЕС, Република Гърция предостави на Комисията своя преходен национален план на 19 декември 2012 г. (2)
  (2)
  По време на оценяването на това доколко пълен е преходният национален план Комисията установи, че липсва информация за няколко инсталации относно датата, на която е издадено първото разрешително. Затова с писмо от 11 юни 2013 г. (3) Комисията поиска от властите на Република Гърция да предоставят липсващата информация, както и пояснение относно общата номинална входяща топлинна мощност на една горивна инсталация.
  (3)
  Република Гърция предостави на Комисията допълнителна информация с писмо от 25 юни 2013 г. (4)
  (4)
  След извършване на допълнителна оценка на преходния национален план и предоставената допълнителна информация Комисията изпрати второ писмо на 8 юли 2013 г., (5) в което повтори искането си за информация относно датата, на която е издадено първото разрешително за няколко инсталации, и поиска разяснение относно използването по отношение на една инсталация на дерогация съгласно забележка 4 от таблица В.1, допълнение В от приложението към Решение за изпълнение 2012/115/ЕС на Комисията от 10 февруари 2012 г. за определяне на правила относно преходните национални планове, посочени в Директива 2010/75/ЕС на Европейския парламент и на Съвета относно емисиите от промишлеността (6).
  (5)
  С писмо от 30 юли 2013 г. (7) Република Гърция предостави исканата допълнителна информация и разяснения в съответствие с Решение 2012/115/ЕС.
  (6)
  След това преходният национален план беше оценен от Комисията в съответствие с член 32, параграфи 1, 3 и 4 от Директива 2010/75/ЕС и с Решение за изпълнение 2012/115/ЕС.
  (7)
  По-специално Комисията провери последователността и точността на данните, хипотезите и изчисленията, използвани за определяне на дела на всяка горивна инсталация, обхваната от преходния национален план, в тавана на емисиите, определени в този план, и анализира дали той съдържа цели и свързаните с тях задачи и мерки, графици за постигането на тези цели, както и механизъм за мониторинг на спазването на съответните изисквания в бъдеще.
  (8)
  Комисията установи, че таваните на емисиите за 2016 и 2019 година са изчислени като са използвани подходящи данни и формули и че изчисленията са точни. Република Гърция е предоставила достатъчно информация по отношение на мерките, които ще бъдат приложени, за да се постигнат таваните на емисиите, както и по отношение на мониторинга и докладването на Комисията относно изпълнението на преходния национален план.
  (9)
  Освен по отношение на предоставената допълнителна информация Комисията е удовлетворена и от факта, че гръцките власти са взели предвид разпоредбите, посочени в член 32, параграфи 1, 3 и 4 от Директива 2010/75/ЕС и в Решение за изпълнение 2012/115/ЕС.
  (10)
  Комисията счита, че изпълнението на преходния национален план следва да не засяга останалото приложимо национално и европейско законодателство. По-конкретно, като определя индивидуални условия за издаването на разрешения на горивните инсталации, обхванати от преходния национален план, Република Гърция поема ангажимента да гарантира, че спазването на изискванията, предвидени, inter alia, в Директива 2010/75/ЕС, Директива 2008/50/ЕО на Европейския парламент и на Съвета от 21 май 2008 г. относно качеството на атмосферния въздух и за по-чист въздух за Европа (8) и Директива 2001/81/ЕО на Европейския парламент и на Съвета от 23 октомври 2001 г. относно националните тавани за емисии на някои атмосферни замърсители (9), не е поставено под въпрос.
  (11)
  Съгласно член 32, параграф 6 от Директива 2010/75/ЕС се изисква Република Гърция да информира Комисията относно всякакви последващи изменения в преходния национален план. Комисията следва да оцени дали тези изменения съответстват на разпоредбите, предвидени в член 32, параграфи 1, 3 и 4 от Директива 2010/75/ЕС и с Решение за изпълнение 2012/115/ЕС,
  ПРИЕ НАСТОЯЩОТО РЕШЕНИЕ:
  Член 1
  1. Въз основа на член 32, параграфи 1, 3 и 4 от Директива 2010/75/ЕС и на Решение за изпълнение 2012/115/ЕС не се повдигат възражения срещу преходния национален план, който Република Гърция нотифицира на Комисията на 19 декември 2012 г. съгласно член 32, параграф 5 от Директива 2010/75/ЕС, изменен в съответствие с допълнителната информация, изпратена на 25 юни 2013 г. и 30 юли 2013 г. (10)
  2. Наименованията на инсталациите, обхванати от плана, замърсителите, във връзка с които тези инсталации са включени в него, и приложимите тавани на емисиите са посочени в приложението.
  3. Изпълнението на преходния национален план от гръцките власти не освобождава Република Гърция от задължението да спазва разпоредбите на Директива 2010/75/ЕС относно емисиите от отделните горивни инсталации, обхванати от плана, както и други разпоредби на законодателството на Европейския съюз в областта на околната среда.
  Член 2
  По отношение на евентуални последващи промени в преходния национален план, които Република Гърция може да нотифицира в бъдеще, Комисията ще оценява дали съответстват на разпоредбите, посочени в член 32, параграфи 1, 3 и 4 от Директива 2010/75/ЕС и Решение за изпълнение 2012/115/ЕС.
  Член 3
  Адресат на настоящото решение е Република Гърция.
  Съставено в Брюксел на 26 ноември 2013 година.